**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан je у одредби члaна 97. тачка 17. Устава Републике Србије према којој Република Србија уређује и обезбеђује друге односе од интереса за Републику Србију, у складу са Уставом и у одредби члана 141. став 2. Устава према којој се o Војсци Србије доноси закон.

**II. РАЗЛОЗИ ЗА ДОНОШЕЊЕ ЗАКОНА**

Разлог за доношење овог закона огледа се у стварању могућности за побољшање положаја професионалних војних лица, посебно категорије професионалних војника на служби у Војсци Србије, као и отклањању уочених правних празнина и непрецизности у појединим решењима које стварају тешкоће у тумачењу одредаба закона.

Предложеним изменама и допунама стварају се услови за обезбеђење повољнијег положаја професионалних војника на служби у Војсци Србије у погледу стварања могућности за пријем истих, независно од прописаних година живота, уколико потребе службе захтевају, без конкурса, на службу у Војску Србије на неодређено време, након најмање три године непрекидне службе у својству професионалног војника по уговору на одређено време.

Исто тако, предложеним изменама стварају се услови за обезбеђење повољнијег положаја професионалних припадника Војске Србије, посебно у делу који се односи на остваривање појединих накнада које су биле прописане главом XV – Здравствено осигурање Закона о Војсци Југославије, а које су сада предвиђене чланом 21. Предлогом закона о изменама и допунама Закона о Војсци Србије, којим је прописано да се након члана 93. додаје одељак 3а Накнадe и помоћи у случају смрти, болести и рођења и чл. 93а–93д којима су регулисане предметне накнаде. Такође се прецизирају одредбе које се односе на дисциплинску одговорност припадника Војске Србије као и поједина стања у служби.

Циљ који треба постићи доношењем овог закона је обезбеђивање ефикасног функционисања Војске Србије, уз истовремено стварање услова за побољшање положаја професионалних припадника Војске Србије.

Доношење овог закона је неопходно, јер предложена материјална решења представљају законодавну материју и не могу бити уређена и усклађена подзаконским актима за извршење Закона о Војсци Србије.

**III. ОБЈАШЊЕЊЕ ПОЈЕДИНАЧНИХ РЕШЕЊА**

Чланом 1. Предлога закона предвиђа се измена члана 9. у смислу да се поред официра и подофицира који чине професионална војна лица прецизира и трећа категорија кадра у оквиру професионалних војних лица, професионални војник по уговору и уједно се додаје категорија кадра професионалног војника по уговору на неодређено време.

Чланом 2. Предлога закона у члану 19. Закона прецизира се да начелник Генералштаба Војске Србије командује Војском Србије у складу са законом, одлукама председника Републике и актима командовања, а да лица на командним дужностима командују саставима Војске Србије у складу са законом и актима командовања. Такође, врши се измена става 2. тако што се у делу надлежности начелника Генералштаба Војске Србије предлаже да поставља, унапређује, распоређује, премешта и разрешава официре у Војсци Србије до чина капетана прве класе и одлучује о престанку њихове службе, на предлог непосредно потчињених старешина.

Чланом 3. Предлога закона врши се допуна у члану 32. Закона у смислу прецизирања да министар одбране, на предлог начелника Генералштаба Војске Србије уређује друго стручно оспособљавање за официре и подофицире.

Чланом 4. Предлога закона врши се измена у члану 39. Закона тако што се предвиђа да се општи услови у погледу година живота за пријем професионалног војног лица, у својству професионалног војника, мењају и износе 35 година живота.

Чланом 5. Предлога закона предлаже се измена члана 42. Закона у смислу да се професионални војник по уговору на одређено време, независно од прописаних услова у погледу година живота, може, уколико потребе службе захтевају, без конкурса примити на службу у Војсци Србије у својству професионалног војника по уговору на неодређено време, након најмање три годинe непрекидне службе у својству професионалног по уговору на одређено време, предлаже се садржина уговора на неодређено време као и измена става 3. наведеног члана у смислу предлога да се уговор о раду на одређено време продужава до испуњења услова за пензију који су прописани законом којим се уређује пензијско и инвалидско осигурање.

Чланом 6. Предлога закона предлаже се допуна члана 44. Закона у смислу увођења категорије професионалних војника по уговору на неодређено време, као и могућност да се у својству професионалног војника по уговору на одређено време прими и војник на служењу војног рока, након одслужења војног рока, војник у резерви и припадник активне резерве.

Чланом 7. Предлога закона предлаже се допуна члана 46. Закона у смислу могућности превођења из једног рода или службе у други род или службу и категорије професионалних војника по уговору на неодређено време.

Чланом 8. Предлога закона предвиђа се измена назива Одељка изнад члана 55. Закона тако да исти гласи: „2. Унапређење официра, подофицира и професионалних војника по уговору на неодређено време”.

Чланом 9. Предлога закона предлаже се допуна члана 55. Закона у смислу додавања категорије кадра професионалних војника по уговору на неодређено време који су обавезни да испуњавају опште услове ради унапређења у виши чин.

Чланом 10. Предлога закона предвиђа се измена члана 58. Закона у смислу прописивања услова које поред општих услова треба да испуњава професионални војник по уговору на неодређено време да би се унапредио у виши чин.

Чланом 11. Предлога закона предвиђена је допуна члана 67. Закона којом се стања у служби предвиђају и за професионалне војнике по уговору на неодређено време и прецизира се да професионални војник по уговору на одређено време у току службе може бити на дужности која је уговорена, удаљен од дужности и на лечењу, односно на боловању најкасније до истека уговореног рока.

Чланом 12. Предлога закона предвиђа се допуна члана 68. у смислу да се и категорија кадра професионалних војника по уговору на неодређено време поставља на формацијско место према потребама службе.

Чланом 13. Предлога закона предвиђа се допуна члана 69. тако што се додаје категорија професионалних војника по уговору на неодређено време и прецизира да се и професионални војник по уговору може поставити на дужност у оквиру другог рода или службе само уз свој пристанак.

Чланом 14. Предлога закона врши се допуна члана 72в Закона у смислу могућности распоређивања и категорије професионалних војника по уговору на неодређено време.

Чланом 15. Предлога закона врши се допуна члана 76. Закона у смислу додавања категорије професионалних војника по уговору на неодређено време и могућности њиховог стављања у стање у служби на располагању.

Чланом 16. Предлога врши се допуна члана 76а у смислу додавања категорије професионалних војника по уговору на неодређено време и одређивања стања мировања и овој категорији кадра.

Чланом 17. Предлога закона врши се измена члана 83. Закона у смислу дефинисања и таксативно набројаних случајева који се сматрају радом дужим од пуног радног времена када професионалном војном лицу не припада увећана плата. Наведени предлог допуне члана 83. је у складу са животним ситуацијама које су се јављале у пракси и које су изазивале недоумице и различита тумачења.

Чланом 18. Предлога закона предвиђа се измена члана 87. у смислу да лице које по посебној одлуци суда, изречену казну затвора до једне године извршава у просторијама у којима станује, уз дозволу да напушта просторије у којима станује, ради вршења дужности по потреби службе има право на накнаду плате. Имајући у виду наведено појавила се потреба за усаглашавањем одредби важећег Закона о Војсци Србије са одредбама Закона о извршењу кривичних санкција („Службени гласник РС”, бр. 55/14 и 35/19), будући да је одредбом члана 87. став 3. важећег Закона о Војсци Србије прописано да професионалном војном лицу не припада накнада плате ако је правноснажном одлуком осуђено на безусловну казну затвора. На овај начин би се јасно направила разлика између професионалног војног лица удаљеног од дужности ради издржавања казне затвора у Заводу за извршење кривичних санкција, од професионалног војног лица удаљеног од дужности ради издржавања казне затвора у просторијама у којима станује, са могућношћу напуштања истих ради обављања посла.

Чланом 19. Предлога закона предлаже се измена члана 88. Закона у смислу прецизирања категорије кадра професионалних војних лица на одређено време и права на отпремнину у случају када истима престане служба у Војсци Србије из таксативно наведених разлога.

Чланом 20. Предлога закона брише се члан 89. Закона с обзиром да се накнаде које припадају професионалним војним лицима и члановима њихових породица у случају болести и смрти професионалног војног лица односно чланова његове породице предлажу новим Одељком овог предлога закона.

Чланом 21. Предлога закона предлаже се да се после члана 93. Закона додају одељак „3а Накнадe и помоћи у случају смрти, болести и рођења” и чл. 93а – 93д.

Чланом 93а Предлога закона предлаже се да професионално војно лице има право на накнаду погребних трошкова у случају смрти члана уже породице, као и право на накнаду погребних трошкова за члана уже породице или лице које је сносило трошкове сахране у случају смрти професионалног војног лица. Такође, регулисана је могућност доделе солидарне помоћи професионалном војном лицу у случају његове дуже и теже болести, односно дуже и теже болести члана његове уже породице.

Чланом 93б Предлога закона предвиђено је право на једнократну новчану помоћ члановима породице професионалног војног лица које за време службе или вршења дужности у вези са службом у Војсци Србије без своје кривице погине или умре, односно право на једнократну новчану помоћ професионалном војном лицу код кога је наступило оштећење његовог организма од најмање 20% за време службе или вршења дужности у вези са службом у Војсци Србије.

Чланом 93в Предлога закона регулише се право деце професионалног војног лица погинулог или умрлог за време службе или вршења дужности у вези са службом у Војсци Србије, на накнаде у вези са школовањем, уколико не остварују ученичке или студентске стипендије.

Чланом 93г став 1. Предлога закона прописано је право на једнократну новчану помоћ и право на накнаде у вези са школовањем за војника на служењу војног рока, лице у резервном саставу кад се налази на војној дужности у Војсци Србије, ученика и кадета војношколске установе и лице на другом стручном оспособљавању за официре и подофицире, односно за чланове њихове уже породице, под истим условима који важе за професионална војна лица. Такође, ст. 2. и 3. истог члана Закона предвиђено је, под одређеним условима, право на накнаду погребних трошкова и право на накнаду стварних трошкова превоза посмртних остатака до места сахране лицу које је сносило те трошкове, у случају смрти војника на служењу војног рока, лица у резервном саставу кад се налази на војној дужности у Војсци Србије, ученика и кадета војношколске установе и лица на другом стручном оспособљавању за официре и подофицире.

Чланом 93д Предлога закона предвиђен је правни основ за доношење подзаконског прописа којим би се ближе уредили услови, начин остваривања и висина накнада и помоћи у случају смрти, болести и рођења.

Чланом 22. Предлога закона врши се допуна члана 110. у смислу да се у оквиру разлога за престанак службе официра, подофицира и професионалних војника по уговору на неодређено време прецизира дан извршности пресуде војног дисциплинског суда којом се исти осуђују на дисциплинску казну губитак чина или губитак службе, додаје се и ситуација када се после лечења од болести зависности поново утврди употреба алкохола, такође врши се допуна у смислу предвиђања услова у погледу дужине трајања стажа и година старости за престанак професионалне војне службе и категорији професионалних војника по уговору на неодређено време и предлаже се да разлог за престанак службе свих категорија кадра запослених на неодређено време буде уколико исти буду осуђени на безусловну казну затвора у трајању дужем од једне године – даном правноснажности пресуде, као и из осталих разлога предвиђених уговором о раду. Врши се изједначавање свих категорија кадра запослених на неодређено време додавањем професионалних војника по уговору на неодређено време и у делу који се односи на услове за престанак службе по потреби службе као и могућност престанка службе по потреби службе са правом на старосну пензију након најмање 45 година живота и непрекидно проведених 20 година ефективне службе у Војсци Србије након испуњења одређених услова.

Чланом 23. Предлога закона врши се допуна одредбе члана 112. Закона у смислу да се професионалном војнику по уговору на одређено време радни однос продужава након истека рока који је предвиђен у уговору и све док се налази у статусу лечење – боловање имајући у виду да се дешавало да запослени задобију тешке телесне повреде при извршавању задатака, да лечење и опоравак трају дужи временски период, а у међувремену истекне уговор о раду, а како исти не може проћи лекарски преглед престаје му служба на одређено време. Такође се у члану 112. предлаже допуна у делу који се односи на разлоге за престанак службе пре истека уговореног рока за професионалне војнике по уговору на одређено време, као и да професионалном војнику по уговору на одређено време служба у Војсци Србије престаје по сили закона када наврши 40 година пензијског стажа и 53 године живота, са правом на пензију.

Чланом 24. Предлога закона предлаже се допуна члана 116. Закона тако што се предвиђа да се предлог за престанак службе професионалног војника по уговору на одређено време и у случају губитка чина или у случају постојања извршне пресуде војног дисциплинског суда којом се осуђује на дисциплинску казну губитак службе, доставља старешини надлежном за доношење акта о престанку службе у року од 15 дана од дана када је настао разлог престанак службе.

Чланом 25. Предлога закона предвиђа се измена члана 117. Закона како би се из Закона о Војсци Србије избрисао појам и последице акта о разрешењу, тј. решења о разрешењу, које доноси старешина на положају команданта батаљона или њему раван или виши старешина, јер се доношење овог решења у пракси показало беспотребним чак у одређеним случајевима и штетним. Ово из разлога што се наредбом о престанку службе све решава у вези даљег статуса лица, као што је случај и са цивилним лицима у Војсци (за које се не доноси акт о разрешењу већ само решење о престанку службе), тако да се показало да доношење посебног решења о разрешењу само беспотребно продужава поступак престанка службе лица, с обзиром да се и против тог решења може уложити жалба и покренути управни спор. Поред наведеног, решењем о разрешењу констатује се чињеница већ утврђена и конститутивно уређена наредбом о престанку службе, тако да оно има више деклараторни карактер.

Чланом 26. Предлога закона предлаже се допуна члана 129. Закона у смислу да цивилним лицима на служби у Војсци Србије може престати служба без њихове сагласности ако се после лечења од болести зависности поново утврди употреба алкохола.

Чланом 27. Предлога закона предвиђа се измена члана 131. Закона у смислу да цивилном лицу на служби у Војсци Србије служба престаје по сили закона у року не дужем од 30 дана од дана достављања правноснажног решења о утврђивању губитка радне способности.

Чланом 28. Предлога закона предлаже се измена члана 134. Закона из разлога што су додате или допуњене поједине тачке предметног члана који се односи на војне службенике и војне намештенике, а које упућују на сходну примену одредаба које се примењују за професионална војна лица.

Чланом 29. Предлога закона предвиђа се допуна члана 136. Закона у смислу прецизирања овлашћења министра одбране да решава о стањима у служби подофицира и официра закључно са чином капетана прве класе, распоређених и постављених на формацијска места ван Војске Србије, као и овлашћење да производи у почетни чин подофицира на служби ван Војске Србије.

Чланом 30. Предлога закона предвиђа се допуна члана 137. Закона у смислу прецизирања овлашћења начелника Генералштаба Војске Србије да решава о стањима у служби професионалних војника по уговору на неодређено време, подофицира и официра до чина капетана прве класе у Војсци Србије, као и овлашћење да производи у почетни чин подофицира на служби у Војсци Србије.

Чланом 31. Предлога закона предлаже се брисање члана 138. Закона из разлога усклађивања са претходним предлозима у вези са укидањем доношења решења о разрешењу, а из разлога што се у пракси појављује проблем да у поступку престанка службе професионалног војног лица коегзистирају два управна акта (наредба о престанку професионалне војне службе и решење о разрешењу), чиме се даје могућност странци да у истој управној ствари паралелно води два поступка и то како против наредбе о престанку професионалне војне службе, тако и против решења о разрешењу.

Чланом 32. Предлога закона предлаже се измена члана 152. Закона и предиђа се да се дисциплинска казна „враћање у претходни чин” не може изрећи потпоручнику, воднику, нити професионалном војнику по уговору на неодређено време у чину разводника, као и да дисциплинска казна „губитак чина” повлачи и губитак службе официра, подофицира, односно професионалног војника по уговору на неодређено време.

Чланом 33. Предлога закона предлаже се да се у члану 154. Закона брише категорија војника на служењу војног рока.

Чланом 34. Предлога закона предлаже се да се после члана 154. Закона дода члан 154а који предвиђа дисциплинске мере и дисциплинске казне које се могу изрећи војнику на служењу војног рока.

Чланом 35. Предлога закона дефинише се да ће се прописи за извршење овог закона донети у року од 90 дана од дана ступања на снагу овог закона и да ће се до доношења истих примењивати прописи који су важили до дана ступања на снагу овог закона, у делу у којем нису у супротности са овим законом.

Чланом 36. Предлога закона предвиђа се да даном ступања на снагу овог закона престају да важе чл. 231-239. Закона о Војсци Југославије („Службени лист СРЈ”, бр. 43/94, 28/96, 44/99, 74/99, 3/02 и 37/02, „Службени лист СЦГ”, бр. 7/05 и 44/05 и „Службени гласник РС”, бр. 116/07, 88/09 и 101/10 – др. закон).

Чланом 37. Предлога закона предвиђа се да овај закон ступа на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За реализацију предлoга закона обезбеђена су средства у складу са Законом о буџету за 2025. годину на разделу 19 – Министарство одбране, шифра извора финансирања 01 – Буџет, у оквиру програма „Операције и функционисање МО и ВС”:

1. програмска активност „Администрација и управљање” по контима економске класификације:

- 411 – Плате, додаци и накнаде запослених, у укупном износу од 60.479.719.000 динара,

- 412 – Социјални доприноси на терет послодавца, у укупном износу од 12.902.589.000 динара

- 414 – Социјална давања запосленима, у укупном износу од 870.240.000 динара и

- 415 – Накнаде трошкова за запослене, у укупном износу од 5.502.783.000 динара

1. програмска активност „Операције и функционисање МО и ВС” по контима економске класификације:

- 414 – Социјална давања запосленима, у укупном износу од 244.206.000 динара,

- 416 – Награде запосленима и остали посебни расходи, у укупном износу од 534.920.000 динара,

- 422 – Трошкови путовања, у укупном износу од 1.315.663.000 динара и

Средства за реализацију Предлога закона за 2026. и 2027. годину, у оквиру програма „Операције и функционисање МО и ВС”, програмска активност „Администрација и управљање” биће планирана у оквиру лимита утврђених за раздео Министарства одбране.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлози за доношење закона по хитном поступку, сагласно члану 167. Пословника Народне скупштине („Службени гласник РС”, број 20/12), огледају се у томе што би недоношење истог по хитном поступку могло да проузрокује штетне последице по безбедност земље и рад Министарства одбране и Војске Србије, с обзиром да се стварањем могућности за пријем професионалних војника на службу у Војску Србије на неодређено време, након најмање три године непрекидне службе у својству професионалног војника по уговору на одређено време, омогућава ефикаснија попуна, организација и функционисање Војске Србије.